Shiga
Kamai kani ya ni a matu shata mi tsi shamyit 6,000 jan garan jaw
- Post 10 October 2012
- Last Updated on 10 October 2012
- By KNG
- Hits: 482
Myen asuya uphkang ai Jinghpaw mungdaw Hpakan lam Kamai mare, Myu Ma lawk na kani ya ni a matu shata shagu tsi shamyit 6,000 jan hpe maigan hkamja lam NGO hpung langai garan jaw nga ai lam chye lu ai.
Bat shagu tsi shamyit 1,500 jan hpe Kamai mare Myu Ma lawk san san na sai lam kata kani htu bang ai ni a matu Mugawng daju maigan NGO kaw nna bat Manga Ya shani shagu sa jaw nga ai re lam, buga hpung sara langai KNG Jinghpaw Shiga Dap de tsun ai.
Kani ya ni gaw jai lang ngut sai tsi shamyit ni hpe atsawm n zing ai sha mare kata lam makau hte hka hkyin gau ni hta majoi kabai ayai da ai majaw mare masha ni kabe ju na tsang ra ai manghkang langai bai byin shangun ai lam, sara wa matut tsun ai.
Dai ning April shata daram kaw nna ya na zawn Kamai, Myu Ma lawk de kani ya ni a matu tsi shamyit majoi (manu n la ai) garan jaw ai lam hpe galaw wa ai re lam, chye lu ai.
Dum nta htinggaw 3,000 jan nga ai Kamai mare hta, kani chyang kani hpraw ni hpe wanglu wanglang hte dut lu dut sha nga ai gaw, lai wa sai 17-ning Myen hte KIO simsa lam ladaw kaw nna re lam buga masha ni tsun ai.
Ya ten ramma ni lapran kani lu sha nga ai shadang hte seng nna nawku hpung sara langai tsun ai, “E anhte kaw gaw marai 10 kaw nna ganoi marai 7 daram gaw mai sawn la sai. Jawngma ni mung lawm ai le, Jinghpaw law ai le, ramma ni malawng maga re. Asak gaw nang kaw na ni gaw ganoi asak 15 ning kaw nna lu sha ai ga re, masha kaba la wa ngan ni mung nga ai”.
Mare kata kani ya law ai majaw Jinghpaw ramma ni lapran arawn alai hten za nna lagut lagu law ai lam chye lu ai.
Ndai mare hta Myen asuya pyada dap jung ai raitim kani dut lu dut sha lam hte lusha ai lam ni hpe atsawm ahkyak la pat hkum ai n galaw ai hpe mare masha ni tsun ai.
Maga mi de rai yang mung, Wunpawng Mungdan Shanglawt Hpung (KIO) gaw 2010 ning October hta Jinghpaw mungdaw kata kani nanghpam ninghkap majan ndau dat sai raitim Kamai mare hta kani nanghpam manghkang n yawm wa ai lam mare masha ni matut tsun ai.
Shawng e kani dut sha ai Kamai mare masha yawm dik marai 3 hpe KIA ni sa rim wa sai raitim bai dat dat ai lam, dai hpang mi na raw kani bai dut sha nga ai lam, sagawn chye lu ai.
Dai re majaw ya ten Kamai Jinghpaw nawku hpung ni hte mare masha ni gaw mare kata kani nanghpam pat jasan lam hta, “Myen hte KIO kadai hpe kam na mung n chye rai” myit yak nga ai lam, nawku hpung sara ni KNG Jinghpaw Shiga Dap de tsun wa sai re.
knc_Latn kac_Latn eng_Latn eng_Latn ces_Latn lim_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn